
Turizmusbarát területfejlesztés a Duna mentén

Kulcsszavak: termék fejlesztés; területfejlesztés; desztináció menedzsment
Tudományos Diákköri Dolgozatom keretében a Duna turisztikai hasznosítását és az ezzel összefüggő területfejlesztési lehetőségeket vizsgálom.
A Duna Európa leghosszabb, és a világ második leghosszabb folyója. Fontos élet, és fejlesztési tengelyt és nem utolsó sorban szoros kapcsolatot jelent a folyó mentén elterülő 10 ország között. A Duna menti térségek igen jelentős turisztikai vonzerővel rendelkeznek, ám azt tapasztalhatjuk, hogy az idegenforgalmi adottságok egyes térségekben még nincsenek megfelelően kihasználva. A 2010-ben létrejött Danube Competence Center, a Duna menti desztinácó menedzsment feladatok ellátására. Jelenlegi működése mellett felmerül a kérdés, hogy miként lehetne a szervezet szakmai munkáját hatékonyabbá tenni.
Dolgozatom keretében vizsgálom, hogy a hazai lakosság hajós utak iránti keresletében milyen helyet foglalnak el a dunai hajóutak, valamint azt, hogy hazánk Duna-menti turizmusa jelenleg milyen helyzetben van, mik azok a problémák, amiket mind Budapest, mind pedig a vidék szempontjából meg kellene oldani.
Tény, hogy a Duna vonzó desztináció a magas költésű, komplex szolgáltatásokat igénybe vevő turisták számára. A dunai hajózás pedig a reneszánszát éli. A folyó menti turisztikai fejlesztésekhez keretként funkcionál az Európai Unió Duna Régióra vonatkozó makroregionális stratégiája, és egyértelmű az is, hogy a fejlesztésekre szükséges források is rendelkezésre állnak, csak meg kell találni az adott projekt igényeihez a leginkább megfelelőt.
A Duna menti (hajós) turizmusfejlesztés hazánk szempontjából is igen fontos kérdés, hiszen ha a folyó menti régiók megerősödnek, csökken országunk turizmusának erőteljes földrajzi koncentrációja, továbbá az üdülőhajózás, mint turisztikai termék sajátosságainak köszönhetően a szezonális koncentráció is kevésbé lesz jellemző.
 



